text: Obre les portes la nova biblioteca de la UdL al campus de Cappont
  La nova biblioteca de la Universitat de Lleida al campus de Cappont ha obert les portes. El centre està ubicat a l'edifici del Centre de Cultures Transfronterer, obra de l'arquitecte finlandès Kristian Gullichsen. La biblioteca està al servei dels alumnes i professors de la Facultat de Dret i Economia i de l'Escola Universitària Politècnica.
  26/02/2004 - 00.00 Actualitzat 16/03/2004 - 10.19
  La nova biblioteca té 390 places de lectura i acull en els seus tres pisos 40.000 volums de les àrees de coneixement de Dret, Ciències Empresarials, Administració i Direcció d'Empreses, Informàtica de Gestió, Informàtica de Sistemes i Enginyeria Tècnica Industrial, especialitat Mecànica. En un futur, incrementarà el seu fons amb els volums de la Facultat de Ciències de l'Educació quan aquesta es traslladi també a Cappont. La biblioteca ocupa una superfície de 4.520 metres quadrats de l'edifici, que té més de 12.000 metres quadrats. El centre estarà obert de dilluns a divendres de 09.00 a 22.00 hores. D'altra banda, coincidint amb l'obertura de la nova biblioteca, tornarà a obrir les seves portes la biblioteca del Rectorat, que havia estat tancada pel trasllat de part del seu fons a Cappont.